(1) Sinat laknak nlang ai sha gasu gabrawng ninghkap ai mungmasha hte gap gasat jahkring tawn ai KIO/KIA a magam gun ni hpe majoi wa htim sat sharu kau ai a majaw SUM RI MACHYA NTSA de lung ra ai ndai MANGHKANG KABA.
(2) Sinat laknak lang nna rawt malan nga ai laga myu bawsang ni yawng hte gap gasat jahkring myit hkrum tawn lu tim KIO/KIA hte gaw gap gasat jahkring myit hkrum lam nmai lu hkraw mat ai MANGHKANG KABA..
Lahta na manghkang (2) gaw hparan ra ai manghkang sadek kaji/kaba yawng hta grau BAWNU HKRAW RA AI MANGHKANG KABA (2) nan rai nga ai.
(1) Sinat laknak nlang ai sha gasu gabrawng ninghkap taw nga ai uhpung ni gaw, sinat pala hpe hkrit ai majaw myen gumshem hpyen asuya a gyepdin shawng kaw shaning tsawm ra mi gyem apyet nna nga ra mat ai ni rai nga ma ai.hpa majaw nga yang 1988 ning hte 2007 hta majoi gap sharu kau ai majaw ram ram shagri brep mat ai ni rai nga ma ai.
Bai.. 2001ning hta Wunpawng Mungdan Shanglawt Asuya magam gun myitrum sumpum mi mara kata majoi wa htim sat sharu kau ya ai. Ndai manghkang ni hpe lai wa sai ten hta hpyen dap n-gun laknak hte dip sazim tawn lu tim daini gaw bai hkrung pru wa sai rai nga ai. Hpa majaw nga yang 2011 ning march shata hta Gumsan Magam Thein Sein tsun ai mungga hta, SANSENG AI ASUYA HTE SIMSA AI DEMOCRACY MUNGDAN hpe gawgap sa wa na nga nna GA SADI jaw lai wa sai majaw rai nga ai. Shi jaw ai GA SADI hte maren SANSENG AI ASUYA rai yang lahta na manghkang ni gaw SUMRI MACHYA NTSA de lung ra ai ningbaw ni, Prat htawng hkrat ra ai ni, Shaning kaba htawng hkrat ra ai ni grai law nga ai. Ndai gaw Thein Sein asuya koi yen nlu ai manghkang kaba rai nga ai. Laga matsan chyaren mat wa ai manghkang hte shinggyim ahkaw ahkang manghkang ni hpe chyawm gaw gau ngwi ngwi hparan mat wa lu mai nga ai.
(2) Sinat laknak lang nna rawt malan nga ai laga myu bawsang ni hte seng nna…Nshawp nkap, Magyi magaw, Manai makai rai nna lung wa ai Thein Sein asuya gaw masu magaw ai ladat hte mungkan a man e SIMSA AI DEMOCRACY MUNGDAN rai sai ngu nna ndau shabra lu na matu ladat lagu shaw taw nga ai lam hpe mu lu ai.Hpa majaw nga yang Thein Sein asuya hku nna gaw myen mungdan ting na laknak lang rawt malan nga ai wuhpung ni yawng hte gap gasat jahkring lu jang mungdan simsa sai ngu na matu rai nga malu ai.Kaja wa nga yang jet ai simsa lam ngu ai gaw gap gasat jahkring ai dai langai mi hte sha simsa mat wa ai nre. Mungmasa manghkang hpe mungmasa hte hparan lu mat wa ai mahtai hte hkring mat wa ra ai gasat gala hpe she jet ai simsa lam ngu nna mai tsun nga ai. Raitim Thein Sein asuya gaw shanhte a myit kraw lawang nan yat manam ai amyu re majaw mungdan gata jet ai simsa lam gaw ahkyak nre. Mungkan kaw na dolla lu la na matu sha ahkyak madung rai nga malu ai.Ndai ten hta myen asuya ni hku nna mungkan de lu masu sha na matu KIO/KIA ni kaw naw dau taw nga malu ai. KIO/KIA hte gap gasat jahkring myit hkrum lam lu hkra ladat amyu myu shaw kyin taw nga malu ai. Ndai gaw Thein Sein asuya BAWNU HKRAW NGA AI MANGHKANG KABA langai mi rai nga ai. Ladat shaw kyin nga ma ai.
(a) Htani htana simsa lam ngu ai ga baw hte mung nmai byin hkraw …..Htani htana ngu ai ga Hkum lawm yang KIO/KIA ni grai kabu ai hte kam na re ngu ai hku gaw she nrai i? 1994 Ning hta na gap gasat jahkring myit hkrum lam hpe shanhte jahten kau ai gaw HTANI HTANA ngu ai ga baw nlawm ai majaw jahten kau mai ai re ngu ai hku i?.
(b) U Awng Tawng hte bungli nbyin hkraw ai majaw U Awng Min hpe bai galai tim nmai byin Hkraw….KIO/KIA gaw shanhte myen amyu ni zawn masha shada nawku ai amyu wa shadu Ma ai kun?.
(c) Thein Sein wa shi nan woi ningbaw nna simsa lam komiti hpaw ninghtan tim nmai byin Hkraw… Thein Sein wa shi nan woi awn jang, KIO/KIA a pandung shadaw gaw galai mat na re ngu ai hku i?
Ndai kaw Annau ni hkumtingdek chye na ra ai. Daini gap gasat jahkring myithkrum lam nmai lu hkraw ai gaw, 1994 ning hta na gap gasat jahkring myithkrum lata masat hpe shanhte myen ni jahten sharun kau ai majaw sha nre. Ya byin taw nga ai majan hta grau kaba ai majan hpe bai nkam byin ai majaw grai sadi ra, grai myit yu ra mat ai she re. Lachyum gaw ya na ndai Thein Sein Asuya gaw jet ai mungmasa bawngban mai ai mungmasha asuya ajet nan nrai taw nga ai majaw she re. Tsun mayu ai lam gaw jet ai mungmasa bawngban ai lam nmai galaw ai asuya hte gaw gap gasat jahkring tawn lu tim bai hten mat na sha re. Hpa majaw ndai hku tsun lu ai ai i? nga yang…La ma wa THEIN SEIN ASUYA SHE JET AI MUNGMASHA ASUYA RAI YANG 1994 NING NA GAP GASAT JAHKRING MYIT HKRUM LAM HPE JAHTEN NA N-RE. Ndai ten gaw Annau ni chye nan chye na ging ra sai. Nkau mi tsun ai, RFA Jinghpaw shiga kaw nna na lai wa yu sai. Ya gaw Rapdaw nga sai, Rapdaw kaw tsun la mai sai , Gap gasat jahkring lam hpe sha pyi chyam yu mu nga nna tsun pru wa ai. KIO/KIA gunhpai taw nga ai bungli gaw ma gasup chyai ai bungli nre. Dai Rapdaw gaw gadai galaw da ai, gadai na rapdaw, gadai jumtek tawn ai rapdaw rai kun? Shawng chye tawn ra nga ai. 17 ning chyam yu yang Annau ni kade daram sum machyi mat wa sai mung yawng chye chyalu re.Annau ni myit ai hte yaw shada ai lam bungpre na sha ahkyak dik rai nga ai law.
Sau Nan Du
03/08/2012
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn knc_Latn unk